Per Stig Møller (KF), 2008-02-06:
Jeg skal gerne tage den igen.
Altså, Folketinget har fået svar mange gange.
Folketinget fik svar efter EU-mødet med Condoleeza Rice i november og december 2005, og jeg har stået her i Folketingssalen adskillige gange og svaret, så hvis man ikke kan huske svaret, er det, fordi man ikke husker så godt.
Men derefter kunne man jo så slå op i Folketingstidende og finde svaret.
Så der er givet svar mange gange, men jeg skal gerne gentage det.
Denne hasteforespørgsel vedrører efter sin ordlyd anvendelse af dansk og grønlandsk luftrum til hemmelige flytransporter af CIA-fanger og danske myndigheders kendskab til sådanne transporter.
Det er ordlyden af forespørgslen.
Der er imidlertid ikke nogen, der på noget tidspunkt har gjort gældende, at CIA ulovligt har transporteret fanger gennem dansk, grønlandsk eller færøsk luftrum, og der er heller ikke nogen, der har påstået, at den danske regering har medvirket til ulovlige fangeoverførsler.
Det gjorde Danmarks Radio faktisk heller ikke sidste onsdag, så jeg kunne faktisk slutte talen her.
Men det vil jeg imidlertid ikke, for jeg vil gerne, også på vegne af justitsministeren og transportministeren, starte med at oplyse, at regeringen vil udarbejde en redegørelse om de påståede CIA-flys overflyvninger af og mellemlandinger på dansk, grønlandsk og færøsk territorium.
Grunden til, at vi igen i dag debatterer CIA-flyvninger her i salen, er, at Danmarks Radio i sidste uge kunne præsentere en række nye oplysninger, der kunne tyde på, at CIA i hvert fald i ét tilfælde har mellemlandet i Grønland.
Den vigtigste nye oplysning i programmet var, at piloten i et fly, der landede i lufthavnen i Narsarsuaq i 2003, delte postboks med mindst to personer, der ifølge Danmarks Radio muligvis arbejdede for CIA.
Såfremt det er korrekt, at den pågældende person arbejdede for CIA, og at den pågældende flyvning dermed skete på vegne af CIA, kan det betyde, at Chicagokonventionen om den internationale civile luftfart er blevet overtrådt.
Det er klart, at regeringen tager disse nye oplysninger alvorligt.
Vi ønsker under ingen omstændigheder, at nogen udenlandsk statslig myndighed uden videre opererer på dansk territorium eller i dansk luftrum.
Men de nye oplysninger betyder ikke, at alle påstande om CIA-flyvninger og -mellemlandinger dermed er bekræftet.
Som jeg allerede har sagt, er der ingen, der på noget tidspunkt har gjort gældende, at CIA ulovligt har transporteret fanger gennem dansk, grønlandsk eller færøsk luftrum, og der er ingen, der har påstået, at den danske regering har medvirket til ulovlige fangeoverførsler.
Hertil kommer, at det forhold, at et privatfly ved en bestemt lejlighed måtte have transporteret CIA-ansatte, ikke betyder, at det selv samme fly dermed er et CIA-fly.
Vi husker godt sagen med bryllupsgæsterne i Sverige, hvor man troede, at det var et CIA-fly, men ud af flyet kom der altså en flok bryllupsgæster.
Det viser, hvor galt det kan gå, når myndighederne agerer på et for tyndt grundlag, og det skal vi altså også holde fast i under dagens debat.
Det gælder alle hemmelige tilbageholdelser, som sætter grundlæggende retssikkerhedsgarantier ud af kraft.
Det gælder tidsubestemt tilbageholdelse.
Det gælder anvendelse af tortur og grusom, umenneskelig og nedværdigende behandling.
Og det gælder naturligvis også ulovlige fangeoverførsler.
I FN, i EU, i Europarådet og i alle øvrige internationale fora er Danmark blandt de fremmeste forkæmpere for international retsorden, retssikkerhed og beskyttelse af individets rettigheder.
Som eksempel kan jeg nævne, at det er Danmark, der både på FN's generalforsamling og i FN's Menneskerettighedsråd fremlægger de årlige FN-resolutioner imod tortur.
Jeg har sagt det før, og jeg slår det gerne fast igen: Ud over hvad der fremgår af pressen og andre offentlige kilder, har regeringen ingen oplysninger om ulovlige CIA-overflyvninger eller -mellemlandinger, hverken i Grønland, på Færøerne eller i Danmark, og det svar har hr. Jeppe Kofod og andre jo fået flere gange.
Regeringen har lagt alle oplysninger frem om ting, som de danske myndigheder er blevet opmærksomme på om de fly, som påstås at have været anvendt til ulovlige fangetransporter.
Det skete senest i forbindelse med Folketingets forhandlinger i 2007 af B 24 om forslag til folketingsbeslutning om undersøgelse af CIA-flys aktiviteter på dansk, grønlandsk og færøsk territorium.
Der er hverken før eller siden og heller ikke i Danmarks Radios dokumentarudsendelse fremkommet oplysninger, der giver belæg for beskyldninger om, at danske myndigheder skulle have et medansvar for eventuelle ulovlige CIA-aktiviteter - og det har jeg heller aldrig hørt nogen beskylde de danske myndigheder for.
Det har hr. Jeppe Kofod jo heller ikke.
Alle de lande, som har gennemført eller er ved at gennemføre nationale undersøgelser, har på den ene eller den anden måde været involveret i dokumenterede aktiviteter på deres territorium, der er forbundet med CIA’s fangeprogram.
Det er ikke tilfældet for Danmarks vedkommende.
Danmark er ikke i de mange rapporter, som er blevet udarbejdet om denne sag, blevet nævnt i forbindelse med sådanne aktiviteter.
Nu er der så fremkommet oplysninger, der indikerer, at der tidligere kan være sket CIA-flyvninger gennem Danmarks luftrum.
De oplysninger tager vi som nævnt alvorligt.
Det er klart, at hverken dansk, grønlandsk eller færøsk luftrum må anvendes i strid med folkeretten.
Regeringen agter derfor nu i tæt samarbejde med Grønland og Færøerne grundigt at gennemgå de nye oplysninger om, at der skal have fundet CIA-flyvninger sted i dansk og grønlandsk luftrum.
Når jeg ikke nævner Færøerne i sammenhæng med de nye oplysninger, er det, fordi Danmarks Radios program ikke indeholdt nye oplysninger vedrørende Færøerne.
Men dukker der i forbindelse med gennemgangen noget af relevans op om Færøerne, vil det blive omfattet af redegørelsen.
Det er derfor, Færøerne sidder med i arbejdsgruppen, som nu skal se på sagen.
Selvsagt gælder de internationale konventioner også for Færøerne og skal respekteres i det færøske luftrum, som det jo også er præciseret over for USA.
Allerede i sidste uge nedsatte jeg en arbejdsgruppe med deltagelse fra alle de relevante ministerier, som også repræsentanter for Grønland og Færøerne er blevet inviteret til at deltage i.
Denne arbejdsgruppe vil nu gennemgå de nye oplysninger, og samtidig vil den gennemgå alle de hidtidige oplysninger om påståede CIA-flyvninger i Danmark, Grønland og Færøerne.
Disse undersøgelser vil resultere i en samlet redegørelse, hvor alle de oplysninger, som regeringen har, vil blive lagt frem.
Endvidere vil vi kontakte USA med henblik på at få afklaret de spørgsmål, som måtte opstå, og kontakten er taget.
Danmark skal naturligvis fortsat være aktiv i kampen imod den internationale terrorisme.
Truslen herfra forsvinder ikke, uanset om CIA-fly måtte have landet på Grønland eller ej.
Samtidig skal der ikke herske tvivl om, at USA er en af vores nærmeste allierede i denne kamp, og at et øget samarbejde mellem efterretningstjenesterne er et af de helt centrale midler i kampen.
Det fører selvsagt til en øget aktivitet og dermed også til flere CIA-transporter.
Hvis de ikke anmeldes som statsfly, er det nok en overtrædelse af Chicagokonventionen, men det betyder ikke, at alle CIA-transporter er ulovlige fangetransporter.
Kampen mod international terrorisme og forsvaret af internationale menneskerettigheder er ikke to uforenelige størrelser, tværtimod.
Det er regeringens politik det bedste eksempel på.
Regeringen har ikke noget kendskab til ulovlige CIA-aktiviteter i Danmark, Grønland eller Færøerne, og der er ingen, der påstår, at vi har et sådant kendskab og dermed et medansvar for ulovlige fangetransporter.
Vi har ikke haft et medansvar for, og vi ønsker ikke et medansvar for, at nogle i terrorbekæmpelsen navn måtte handle i strid med international ret.
Regeringen vil selvsagt ikke have et medansvar for ulovlige aktiviteter, og derfor har jeg sørget for, at vi igen klart har markeret over for USA, at vi går ud fra, at USA overholder sine forpligtelser over for Danmark i forbindelse med aktiviteter på dansk, grønlandsk og færøsk territorium og i vores luftrum.
Udenrigspolitisk har regeringen dermed taget de skridt, som der er grundlag for at tage på nuværende tidspunkt for at forhindre eventuelle ulovlige flyvninger.
Et af formålene med regeringens redegørelse er at undersøge, om der er grundlag for, at vi foretager os yderligere.